SA’ners samel R9,6 miljoen in vir Sirië-oorlogslagoffersDie geld word aan verskeie nie-regeringsorganisasies oorhandig vir die oorlogslagoffers in Sirië Foto: Operation SA ŉ Suid-Afrikaanse nie-winsgewendeorganisasie, Operation SA, het Woensdag aangekondig dat hy R9,6 miljoen ingesamel het vir slagoffers van die oorlog in Sirië. Sosiale aktivis Yusuf Abramjee, wat deel is van die veldtog, het tydens ŉ perskonferensie in Johannesburg die paar miljoen rand aan ŉ aantal nie-regeringsorganisasies oorhandig wat sal verseker dat die mans, vroue en kinders in Sirië bygestaan word, veral ná die onlangse stryd om Aleppo. “Niks van die geld word vir salarisse of reisgeld aangewend nie, dit word alles gebruik vir die mense in Sirië,” het Abramjee gesê. “Die wêreld het hul voete gesleep om die mense in Sirië te help, insluitend die Suid-Afrikaanse regering.” Operation SA se missie is om menslike lyding in Sirië te verminder deur geld in te samel vir medisyne, kos, klere, komberse en skuiling vir oorlogslagoffers. Abramjee het die werk van nie-regeringsorganisasies geloof, maar gesê hy was van mening daar moet nog gedoen word vir die mense van Aleppo en ander dele in Sirië. Hy het gesê hy staan verstom oor die aantal Suid-Afrikaners wat die moeite gedoen het om aan te dui dat hulle ŉ bydrae sal lewer. “Ongeveer 14,2 miljoen mense het binne ŉ week aangedui dat hulle ŉ bydrae sal maak. Dit sê vir jou baie oor Suid-Afrikaners. Altesaam R9,6 miljoen is tot dusver inbetaal om die mans, vroue en kinders in Sirië te help. Daar is ŉ gesin wat hul vakansie gekanselleer het en R15 000 inbetaal het om die mense te help.” Hy het dit benadruk dat die meerderheid van persone wat geld geskenk het nie Moslem is nie, maar verspreid is oor verskeie godsdiensgroepe en rasse. Adv. Thuli Madonsela, die voormalige openbare beskermer, het erken dat sy skuldig is daaraan dat sy gesê het “iets moet gedoen word”, maar nie die verandering begin het nie, en sy is trots om te sien hoe organisasies soos Operation SA die verandering bring. “As jy iets verkeerd sien en niks sê nie, is jy deel van die situasie.” Sy het Abramjee geloof dat hy met Operation SA begin het en gesê daar is ŉ behoefte aan ŉ wêreldwye stigting om Sirië by te staan.